	[image: logo_mouseio]
	ΕΦΟΡΕΙΑ ΑΡΧΑΙΟΤΗΤΩΝ ΛΑΡΙΣΑΣ
ΔΙΑΧΡΟΝΙΚΟ ΜΟΥΣΕΙΟ ΛΑΡΙΣΑΣ




Λάρισα 26 Μαρτίου 2023


ΔΕΛΤΙΟ ΤΥΠΟΥ

Διάλεξη της αρχαιολόγου Άννας Γιαλούρη
στο Διαχρονικό Μουσείο:
«Βυζαντινές οχυρώσεις της Θεσσαλίας»
Την Κυριακή 2 Απριλίου στις 12 το μεσημέρι θα μιλήσει στο Διαχρονικό Μουσείο Λάρισας η αρχαιολόγος Άννα Γιαλούρη, Προϊσταμένη του Τμήματος Βυζαντινών & Μεταβυζαντινών Αρχαιοτήτων και Μουσείων της Εφορείας Αρχαιοτήτων Μαγνησίας, με θέμα: «Βυζαντινές οχυρώσεις της Θεσσαλίας».
Θα έχουμε την ευκαιρία να γνωρίσουμε τις οχυρώσεις των σπουδαίων αστικών κέντρων στους δύο μεγάλους οδικούς άξονες που διατρέχουν τη θεσσαλική λεκάνη, συνδέοντας τα Τέμπη με τις Θερμοπύλες και τον Παγασητικό κόλπο με τον Αμβρακικό, καθώς και έναν μεγάλο αριθμό κάστρων που εντοπίζεται κατά μήκος του υπόλοιπου οδικού δικτύου, το οποίο αναπτύχθηκε στις παρυφές των ορεινών όγκων που περικλείουν τη θεσσαλική λεκάνη. Μέσα από το πανόραμα των θεσσαλικών οχυρώσεων θα δούμε να ξεδιπλώνεται ανάγλυφα η εξέλιξη του αμυντικού συστήματος στη Θεσσαλία από τα μέσα του 3ου μέχρι και τα τέλη του 14ου αιώνα. Συγχρόνως, στην αρχιτεκτονική μορφή τους διαγράφεται η ιστορική εξέλιξη του θεσσαλικού χώρου και οι μεταβολές που αυτός υπέστη, ενώ μέσα από τη συνολική θεώρηση και συγκριτική εξέταση των θεσσαλικών οχυρώσεων, αναδεικνύονται τα κοινά τους τυπολογικά, μορφολογικά και κατασκευαστικά χαρακτηριστικά και παρουσιάζονται τα συστήματα υδροδότησης.

